તેનો દાખલો પણ કેરળમાં જ છે. કેરળમાં પલક્કડ શહેરની પાલિકામાં ભાજપનું શાસન છે. એકમાત્ર પાલિકા જેમાં ભાજપનું શાસન શક્ય બન્યું છે, કેમ કે માત્ર ભાજપને દૂર રાખવા ખાતર સીપીએમ અને કોંગ્રેસ અહીં એક થઈ શક્યાં નથી. હકીકતમાં પલ્લકડમાં ભાજપને બહુમતી પણ મળી નહોતી, માત્ર સૌથી મોટો પક્ષ બન્યો હતો, પણ સત્તા મળી ગઈ. કુલ 52 વોર્ડમાં નવેમ્બર 2015માં ચૂંટણી થઈ ત્યારે ભાજપને 24 વોર્ડમાં જીત મળી. કોંગ્રેસના મોરચાને (જેમાં લીગ સામેલ છે) 13 અને ડાબેરી મોરચાને પણ 13 મળી. અન્યને બે. પોતાના મોરચામાં કોંગ્રેસને પોતાને 13 બેઠકો મળેલી છે, જ્યારે ડાબેરી મોરચામાં સીપીએમને પોતાને 6 બેઠકો મળી છે. સ્વાભાવિક છે કે કોંગ્રેસ દ્વારા સત્તાનો દાવો થયો હતો અને સીપીએમનો ટેકો માગ્યો હતો, જેથી ભાજપ સત્તા પર ન આવે. પણ સીપીએમ તે માટે તૈયાર થયું નહોતું. પ્રકાશ કરાતનું આ વતન છે. પ્રકાશ કરાત કોંગ્રેસને સમર્થન આપીને મજબૂત કરવામાં માનતાં નથી. પરિણામે પલક્કડમાં ભાજપને તક મળી છે અને ભાજપને લાગે છે કે સીપીએમનું આ જ વલણ ભવિષ્યમાં કેરળમાં તેને ફાયદો કરાવી શકે છે. પલક્કડમાં કોંગ્રેસને સાથ ન આપવામાં સ્થાનિક કારણ અને રાજકારણ પણ ખરા, પણ એ જ વલણ રાષ્ટ્રીય લેવલે પણ પ્રકાશ કરાત પોતાના પક્ષમાં લેવરાવવા માગે છે.